b'\n_START_ARTICLE_\nSkandinaviska Socialistiska Arbetaref\xc3\xb6rbundet\n_START_PARAGRAPH_\nSkandinaviska Socialistiska Arbetaref\xc3\xb6rbundet i Amerika (engl. The Scandinavian Socialist Labor Federation) oli Yhdysvalloissa vuosina 1904\xe2\x80\x931928 toiminut Amerikan sosialistisen ty\xc3\xb6v\xc3\xa4enpuolueen skandinaavinen j\xc3\xa4rjest\xc3\xb6._NEWLINE_J\xc3\xa4rjest\xc3\xb6n edelt\xc3\xa4j\xc3\xa4 oli skandinaavisiirtolaisten 1880-luvulla perustama Skandinaviska Socialistiska F\xc3\xb6rbundet, joka julkaisi vuodesta 1894 l\xc3\xa4htien New Yorkissa Arbetaren-lehte\xc3\xa4. Sen johtohahmot David Westerberg ja Erik Nordman liittyiv\xc3\xa4t vuoden 1898 puoluehajaannuksen j\xc3\xa4lkeen Amerikan sosialistiseen puolueeseen, kun taas Daniel De Leonin sosialistisen ty\xc3\xb6v\xc3\xa4enpuolueen kannattajat perustivat vuonna 1904 uuden j\xc3\xa4rjest\xc3\xb6n Skandinaviska Socialistiska Arbetaref\xc3\xb6rbundetin. Vuonna 1914 siit\xc3\xa4 tuli virallisestikin Amerikan sosialistisen ty\xc3\xb6v\xc3\xa4enpuolueen j\xc3\xa4senj\xc3\xa4rjest\xc3\xb6._NEWLINE_Skandinaviska Socialistiska Arbetaref\xc3\xb6rbundet oli suurimmillaan vuonna 1909, jolloin sill\xc3\xa4 oli l\xc3\xa4hes 1\xc2\xa0500 j\xc3\xa4sent\xc3\xa4 yli 40 paikallisosastossa. Vuonna 1914 j\xc3\xa4seni\xc3\xa4 oli noin 800. Arbetaref\xc3\xb6rbundetin j\xc3\xa4senkunta koostui l\xc3\xa4hes yksinomaan ruotsalaisista ja keskittyi maantieteellisesti New Yorkiin, Bostoniin ja Uuden-Englannin teollisuusalueelle._NEWLINE_Arbetarenin toimittajan Anders H. Lyzellin johtama kommunistiryhm\xc3\xa4 erosi Arbetaref\xc3\xb6rbundetista vuonna 1920 ja muodosti sittemmin Skandinaviska Socialistf\xc3\xb6rbundetin kanssa F\xc3\xb6renade Skandinaviska Socialistf\xc3\xb6rbundet av Amerika (United Scandinavian Socialist Federation) -nimisen j\xc3\xa4rjest\xc3\xb6n, joka marraskuussa 1922 liittyi kommunistiseen Workers\xe2\x80\x99 Partyyn. Sosialistista ty\xc3\xb6v\xc3\xa4enpuoluetta kannattaneeseen Arbetaref\xc3\xb6rbundetiin j\xc3\xa4i noin 250 j\xc3\xa4sent\xc3\xa4, ja vuonna 1928 heit\xc3\xa4 oli j\xc3\xa4ljell\xc3\xa4 vain noin 80. J\xc3\xa4rjest\xc3\xb6 ja sen lehti lakkautettiin saman vuoden lopulla.'